Λίνα Μεδίνα

Η Λίνα Μεδίνα ("Lina Medina Vásquez", 27 Σεπτεμβρίου 1933) είναι Περουβιανή γυναίκα και η νεαρότερη μητέρα που έχει καταγραφεί στα παγκόσμια ιατρικά χρονικά, καθώς σε ηλικία μόλις 5 χρονών, 7 μηνών και 21 ημερών έφερε στον κόσμο ένα υγιές αγόρι. 

Η Λίνα μεταφέρθηκε από τους γονείς της στο νοσοκομείο επειδή η κοιλιά της "κατά έναν περίεργο τρόπο" είχε φουσκώσει υπερβολικά. Στην αρχή οι γονείς νόμιζαν πως πρόκειται για όγκο, όμως στη συνέχεια, μετά από ιατρικές εξετάσεις, οι γιατροί αποφάνθηκαν πως η μικρή Λίνα διανύει τον 8ο μήνα της εγκυμοσύνης της. 

Ο Δρ. Χεράρδο Λοζάδα μετέφερε τη Λίνα στη Λίμα, πριν την υποβάλλει σε εγχείρηση, με σκοπό να διαπιστωθεί και από άλλους συναδέλφους του αν όντως ήταν έγκυος. Ενάμιση μήνα μετά, στις 14 Μαΐου 1939, η Λίνα γέννησε ένα υγιές αγόρι με καισαρική τομή, λόγω του γεγονότος ότι η λεκάνη της ήταν υπερβολικά μικρή για να γεννήσει φυσιολογικά, εξ αιτίας του νεαρού της ηλικίας της. 

Σύμφωνα με τον Δρ. Εδμούνδο Εσκομέλ, ο οποίος δημοσίευσε με άρθρο του λεπτομερώς την υπόθεση της Λίνα στο επιστημονικό περιοδικό "La Presse Medicale", η νεαρή μητέρα είχε την πρώτη της έμμηνο ρύση σε ηλικία μόλις 2 ετών, το στήθος της ήταν ήδη σχηματισμένο σε ηλικία 4 ετών, ενώ στην ηλικία των 5 ετών η λεκάνη της είχε ήδη ανοίξει και τα οστά της είχαν ήδη ωριμάσει αρκετά. 

Το νεογέννητο γεννήθηκε έχοντας βάρος 2 κιλά και 700 γραμάρια και βαπτίσθηκε Χεράρδο, λαμβάνοντας το όνομα του μαιευτήρα γιατρού. Ο Χεράρδο μεγάλωσε με την εντύπωση πως η Λίνα ήταν η μεγάλη του αδελφή, αλλά στην ηλικία των 10 ετών έμαθε πως τελικά είναι η μητέρα του. Αν και μεγάλωσε χωρίς κάποιο πρόβλημα υγείας, ο Χεράρδο πέθανε το 1979 σε ηλικία 40 ετών από μία ασθένεια του μυελού των οστών. 

Όπως έδειξαν όλα τα στοιχεία, η εγκυμοσύνη της Λίνα προέκυψε με τον συνηθισμένο τρόπο, όμως η ίδια δεν αποκάλυψε ποτέ τον πατέρα του παιδιού της, ούτε και τις συνθήκες κάτω από τις οποίες έμεινε έγκυος. Ο πατέρας της συνελήφθη ως ύποπτος με την κατηγορία του βιασμού και της αιμομιξίας αλλά αφέθηκε ελεύθερος λόγω έλλειψης αποδεικτικών στοιχείων. Η Λίνα παντρεύτηκε αργότερα τον Ραούλ Χουράδο, με τον οποίο απέκτησε το δεύτερο γιο της το 1972 (σε ηλικία πια 39 ετών), 33 χρόνια μετά την πρώτη της γέννα. 

Κατά την ενηλικίωσή της, η Λίνα εργαζόταν ως γραμματέας στην κλινική του μαιευτήρα της, Δρ. Χεράρδο Λοζάδα. Ο Λοζάδα τη βοήθησε να σπουδάσει, ενώ ανέλαβε και τις σπουδές του πρωτότοκου γιου της. 

Έχουν δημοσιευτεί δύο φωτογραφίες της Λίνα. Η πρώτη τραβήχτηκε τον Απρίλιο του 1939, όταν δηλαδή η Λίνα ήταν 7 1/2 μηνών έγκυος και τη δείχνει στα πλάγια, γυμνή, με την κοιλιά της να προεξέχει. Αυτή είναι η μόνη δημοσιευμένη φωτογραφία της που τη δείχνει έγκυο και έχει τεράστια αξία γιατί αποδεικνύει την εγκυμοσύνη της καθώς και το μέγεθος της σωματικής της ανάπτυξης. Η δεύτερη φωτογραφία τραβήχτηκε ένα χρόνο αργότερα, όταν ο μικρός Χεράρδο ήταν 11 μηνών. 

Παρ' ότι κάποιοι έκαναν λόγο για απάτη, πολλοί γιατροί επιβεβαίωσαν το γεγονός, βάσει βιοψιών, ακτινογραφιών στον εμβρυικό σκελετό εντός της μήτρας και ενός αριθμού φωτογραφιών που είχαν τραβήξει οι θεράποντες ιατροί της. Η πρόωρη εφηβεία σε υπερβολικό βαθμό σε παιδιά κάτω των 5 ετών είναι σπάνια, όχι όμως και απίθανη. Παρ' όλα αυτά, η εγκυμοσύνη και η γέννα σε μία τόσο μικρή ηλικία θεωρείται ακόμα πιο σπάνια.